《和通判周监丞见赠》
宋代·王庭圭

大厦久撞坏，撑拄非一支。安得好柱石，壮丽如昔时。

向来荣盛处，草木今纷蕤。群材未尽出，去若马脱羁。

岂期朝无人，过之辄欲私。骨相不媚妩，因归结茅茨。

忽逢高轩过，飘然鸾凤姿。宜在帝左右，珥笔班龙墀。

少年历清贯，高名谁不知。胡为至下邑，抚俗问民疵。

题诗满岩谷，妙处有馀师。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。